คาดธุรกิจอสังหาฯปีนี้โตไม่ต่ำกว่า 5%
ลลิล พร็อพเพอร์ตี้ คาด ปีนี้ธุรกิจอสังหาริมทรัพย์โตไม่ต่ำกว่า 5% พร้อมโหนกระแสผุดโครงการแนวราบแนวดิ่งอีก 6-7 โครงการ
18 ม.ค. 2553

ลลิล พร็อพเพอร์ตี้ คาด ปีนี้ธุรกิจอสังหาริมทรัพย์โตไม่ต่ำกว่า 5% พร้อมโหนกระแสผุดโครงการแนวราบแนวดิ่งอีก 6-7 โครงการ
นายไชยยันต์  ชาครกุล  ประธานกรรมการบริหาร บริษัท ลลิล พร็อพเพอร์ตี้ เปิดเผยว่า ธุรกิจอสังหาริมทรัพย์ปี 2553 น่าจะขยายตัวเป็นบวกได้ไม่ต่ำกว่า 5%  ภายใต้คาดการณ์เศรษฐกิจไทยจะมีแนวโน้มขยายตัว 3% ขึ้นไป และมีงบไทยเข้มแข็งเป็นตัวกระตุ้นและการลงทุนในเมกกะโปรเจกต์เป็นรูปธรรม โดยปัจจัยสนับสนุนการขยายตัวของธุรกิจอสังหาริมทรัพย์ ได้แก่ อัตราดอกเบี้ยที่แม้จะมีแนวโน้มเพิ่มขึ้น แต่ก็ยังอยู่ในระดับต่ำ และหากได้รับแรงสนับสนุนต่ออายุมาตรการลดหย่อนค่าธรรมเนียมโอน และภาษีธุรกิจเฉพาะ ตลอดจนมาตรการสนับสนุนโครงการบ้านและคอนโด บี.โอ.ไอ ก็จะทำให้ธุรกิจอสังหาริมทรัพย์ขยายตัวต่อเนื่อง เพราะจากการสำรวจ พบว่า โครงการบ้าน บี.โอ.ไอ คอนโด และทาวน์เฮ้าส์  สำหรับคนหนุ่ม-สาว ยังมีทิศทางที่ดี เพราะมีความต้องการที่แท้จริง (Real demand)            
สำหรับแผนงานและกลยุทธธุรกิจ ปี 2553 บริษัทจะเพิ่มโครงการบ้านเดี่ยวอีก 3 โครงการ และเปิดตัวคอนโดมิเนียมอย่างน้อย 1 โครงการ ขณะเดียวกัน จะขยายส่วนแบ่งตลาดในตลาดทาวน์เฮ้าส์ คนหนุ่ม-สาว อย่างน้อย 3-4 โครงการ โดยใช้แบรนด์  “Lio “ รวมมูลค่าการลงทุนในปีนี้เบื้องต้น 3,183 ล้านบาท โดยตั้งเป้าเติบโตจากปีก่อน 30% ด้วยประมาณการยอดขาย  2,000 ล้านบาท ประมาณการยอดรับรู้รายได้  1,650  ล้านบาท